ກອງປະຊຸມໜ່ວຍງານສະເພາະກິດ ຂອງ ສປປ ລາວ ແລະ ສສ ຫວຽດນາມ ກ່ຽວກັບ ການຜັນຂະຫຍາຍຮູບແບບການກວດກາ ປະຕູດຽວ, ຄັ້ງດຽວ (SWI/SSI)
ໃນວັນທີ 25 ມິຖຸນາ 2014, ສສ. ຫວຽດນາມ ໄດ້ເປັນເຈົ້າພາບຈັດກອງປະຊຸມໜ່ວຍງານສະເພາະ ກິດຂອງ ສປປ ລາວ ແລະ ສສ. ຫວຽດນາມ ກ່ຽວກັບການຜັນຂະຫຍາຍຮູບແບບການກວດກາ ປະຕູ ດຽວ, ຄັ້ງດຽວ (SWI/SSI) ທີ່ດ່ານສາກົນ ແດນສະຫວັນ-ລາວບາວ ທີ່ ເມືອງດົງຮ່່າ, ແຂວງກວາງຈິ, ສສ. ຫວຽດນາມ ໂດຍມີ ທ່ານ ວິໂຣດ ສຸນດາຣາ, ຫົວໜ້າກົມເສດຖະກິດ, ກະຊວງການຕ່າງປະເທດ ຂອງ ສປປ ລາວ ແລະ ທ່ານ ຫງວຽນ ກວກ ຢຸງ, ຫົວໜ້າກົມສັງລວມເສດຖະກິດ, ກະຊວງການຕ່າງ ປະເທດ ຂອງ ສສ. ຫວຽດນາມ ພ້ອມດ້ວຍ ທ່ານຮອງປະທານຄະນະກຳມະການປະຊາຊົນ ແຂວງ ກວາງຈິ ແລະ ຜູ້ຕາງຫນ້າຂະແໜງການກ່ຽວຂ້ອງຂອງ ສປປ ລາວ ແລະ ສສ. ຫວຽດນາມ ເຂົ້າຮ່ວມ.
ກອງປະຊຸມຄັ້ງນີ້ ໄດ້ທົບທວນຄືນຄວາມຄືບໜ້າຂອງການຈັດຕັ້ງປະຕິບັດ ບົດບັນທຶກກອງປະຊຸມລັດ ຖະມົນຕີຊ່ວຍວ່າການກະຊວງການຕ່າງປະເທດລາວ ແລະ ຫວຽດນາມ ກ່ຽວກັບ ການຈັດຕັ້ງຜັນຂະ ຫຍາຍຮູບແບບການກວດກາ “ປະຕູດຽວ, ຄັ້ງດຽວ” ທີ່ດ່ານສາກົນແດນສະຫວັນ-ລາວບາວ ລະຫວ່າງ ສປປ ລາວ ແລະ ສສ ຫວຽດນາມ ໃນເດືອນ ກຸມພາ 2014 ທີ່ຜ່ານມາ ເພື່ອໃຫ້ສາມາດເປີດຮັບໃຊ້ໄດ້ ໃນການບໍລິການຮູບການກວດກາ “ປະຕູດຽວ, ຄັ້ງດຽວ” ທີ່ດ່ານສາກົນ ແດນສະຫວັນ-ລາວບາວ ໃນ ຕົ້ນເດືອນມັງກອນ 2015. ກອງປະຊຸມໜ່ວຍງານສະເພາະກິດ ລາວ ແລະ ຫວຽດນາມ ໃນຄັ້ງນີ້ ໄດ້ປຶກສາຫາລືກັນກ່ຽວກັບ ການປັບປຸງຂັ້ນຕອນ, ນິຕິກຳ ແລະ ລະບຽບການ, ພື້ນຖານໂຄງລ່າງ ແລະ ສິ່ງອຳນວຍຄວາມສະດວກຕ່າງໆ, ການປະສານງານລະຫວ່າງຂະແໜງການກ່ຽວ ຂ້ອງຂອງ ທັງສອງປະເທດ ໂດຍສະເພາະຫນ່ວຍງານພາສີ, ຕຳຫລວດກວດຄົນ ເຂົ້າ-ອອກເມືອງ ແລະ ກັກກັນ ພືດແລະສັດ ແລະ ກວດກາອາຫານ ແລະ ຢາ ລວມທັງການປະສານງານລະຫວ່າງ ແຂວງສະ ຫວັນນະເຂດ ແລະ ແຂວງ ກວາງຈິ ແລະ ບັນຫາອື່ນໆ.
ໃນກອງປະຊຸມໜວ່ຍງານສະເພາະກິດຄັ້ງນີ້ ໄດ້ມີພິທີລົງນາມຮັບຮອງເອົາບົດບັນທຶກ ແລະ ແຜນວຽກ (Work Plan) ການກະກຽມສຳລັບການຈັດຕັ້ງຜັນຂະ ຫຍາຍຮູບແບບການກວດກາ ປະຕູດຽວ, ຄັ້ງດຽວ (SWI/SSI) ທີ່ດ່ານສາກົນ ແດນສະຫວັນ-ລາວບາວ ສຳລັບໄລະຍະແຕ່ ເດືອນມິຖຸນາ 2014 ຫາ ເດືອນມັງກອນ 2015. ກອງປະຊຸມໜ່ວຍງານສະເພາະກິດ ລາວ ແລະ ຫວຽດນາມ ຄັ້ງຕໍ່ໄປ ຄາດວ່າຈະຈັດຂຶ້ນໃນເດືອນຕຸລາ ປີນີ້ ທີ່ ແຂວງສະຫວັນນະເຂດ, ສປປ ລາວ.